Arctic Monkeys
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Arctic Monkeys er britisk indierockband. Tekstene er preget av medlemmenes arbeiderklassebakgrunn, mens den fengende musikken slekter på punk og 1980-tallets new wave.
Bandet ble dannet i Sheffield i 2002 av vokalisten og gitaristen Alex Turner (født 1986), gitaristen Jamie Cook (født 1985), bassisten Andy Nicholson og trommeslageren Matt Helders (født 1986). De ga tidlig bort demoer til folk på konsertene, som publiserte disse på nettsteder som MySpace og YouTube og indirekte skaffet dem platekontrakt med indieselskapet Domino Records. Derfor var debutsinglen I Bet You Look Good On The Dancefloor godt kjent da den ble utgitt høsten 2005. Både den og det kritikerroste debutalbumet Whatever People Say I Am, That's What I'm Not fra januar 2006 gikk til topps i Storbritannia. Det ble tidenes raskest selgende debutalbum der og en storselger i blant annet Norge og USA.Sommeren 2006 sluttet Nicholson og ble erstattet av bassisten Nick O'Malley (født 1985). Arctic Monkeys fortsatte i samme stil på Favourite Worst Nightmare (2007), som slo like godt an hos kritikerne og platekjøperne verden over. Året etter fikk Turner suksess med popduoen The Last Shadow Puppets. I 2009 ga Arctic Monkeys ut albumet Humbug, som ikke solgte like mye som forgjengerne. Suck It And See (2011) ble bedre mottatt av kritikerne. I 2013 kom AM og i 2018 Tranquility Base Hotel & Casino. I 2020 ga de ut Live at the Royal Albert Hall. Høsten 2022 kom studioalbumet The Car.Foruten debutsinglen har bandet hatt store hits i hjemlandet med When The Sun Goes Down (nr 1 i 2006), Leave Before The Lights Come On (2006), Brianstorm (2007), Fluorescent Adolescent (2007) og Crying Lightning (2009). Alex Turner spiller også i duoen The Last Shadow Puppets, som ga ut et kritikerrost popalbum i 2008. Les mer i Store norske leksikon indie rock Eksterne lenker Arctic Monkeys